גלט-ברקוביץ נגד "הארץ": השופט דחק לסיים בפשרה. נציגי הפרקליטה המדליפה: "הגרסאות הן קוטביות ברמה העובדתית". "הארץ": "הגישה הפכה להיות – לעשות מזה קפיטל"
הבוקר התקיים דיון ראשוני בתביעה שהגישה ליאורה גלט-ברקוביץ, לשעבר פרקליטה בכירה בפרקליטות מחוז מרכז, נגד העיתונאים ברוך קרא ושמואל רוזנר, המו"ל עמוס שוקן והוצאת עיתון "הארץ" בע"מ. התביעה, על סך 2.5 מיליון שקל, הוגשה לפני כשלוש שנים, בעקבות חשיפתה של גלט-ברקוביץ כמקור לידיעה של קרא על חקירה שהתנהלה נגד ראש הממשלה לשעבר, אריאל שרון, בפרשת סיריל קרן. גלט-ברקוביץ טוענת בתביעתה לרשלנות מצד קרא, ששימש אז כתב "הארץ", ומצד רוזנר, שכיהן כעורך החדשות בעיתון, רשלנות שהובילה, לדבריה, לחשיפתה כמקור שהדליף את המידע. לטענתה, בעקבות חשיפתה ופיטוריה מהפרקליטות נגרמו לה הפסדי הכנסות מצטברים בסכום שלעיל. הנתבעים מכחישים כל רשלנות שהביאה לחשיפתה. שופט בית-המשפט המחוזי בתל-אביב, אבי זמיר, ביקש מהצדדים לנסות להגיע לפשרה בטרם יחל שלב ההוכחות במשפט. "חייבים לשמוע את התיק?", תהה השופט זמיר בפתח הדיון, ובפנייה משותפת לשני הצדדים הוסיף, "מי ממצמץ קודם?". השופט זמיר הסביר כי הוא שואל זאת משום שבעבר נעשתה דרך משותפת ארוכה של שני הצדדים אל עבר פשרה. השופט ציין כי "היתה הצעה לפנים משורת הדין של עזרה בהליך פלילי", והדגיש כי מהחומר שהוגש עד כה לבית-המשפט "עולה תרעומת כנגד גורם שלישי שיזם את החקירה ושניהל את החקירה", כך שלדעתו אולי בכל זאת ניתן לחזור למסלול משותף של הידברות שיוביל להסכם פשרה. "מה שעולה מהחומר אלה שני צדדים עם הרבה מאוד אינטרסים משותפים שנקלעו כאן לאיזושהי מערבולת שלא מרצונם", אמר השופט זמיר, "ולכן הסכסוך הזה בין שני הצדדים כרגע גם לא נעים להם, וגם בעייתי מבחינה – הייתי אומר בזהירות – משפטית, עובדתית ורגשית". באי כוחם של הצדדים הפגינו בפני בית-המשפט נכונות עקרונית לחזור להתדיין למטרת השגת פשרה, אך מנוסח דבריהם עלה הרושם כי יקשה להם להגיע לעמק השווה. עו"ד צבי בר-נתן, המייצג את גלט-ברקוביץ, ציין בדבריו כי "הגרסאות הן קוטביות ברמה העובדתית". עו"ד זאב ליאונד, בא כוח הנתבעים, ציין כי בעבר אמנם היתה "תחושה של הבנה והליכה ביחד", אך בשלב מסוים התובעת שינתה את התנהלותה ו"הגישה הפכה להיות – לעשות מזה קפיטל". עו"ד ליאונד הוסיף כי בפרשה זו פעל קרא כראוי ו"גילה את הנאמנות הגבוהה ביותר" כלפי המקור העיתונאי. הוא הדגיש כי אף שקרא "נחקר באווירה קשה, אף פעם לא אמר מלה וחצי מלה, שמר על המקורות שלו, ואין שום טענה שהוא חשף אותם". למשמע משפט אחרון זה התעוררה התנגדות בקרב צוות הפרקליטים של גלט-ברקוביץ, שמחו על הקביעה כי אין כלל טענה ש"הארץ" חשף את המקור העיתונאי. אחת מהם אף ציינה כי "זה מזכיר לי סיפור שרץ עכשיו", ככל הנראה רמז לפרשת קם–בלאו, שגם בה יש הטוענים כי התנהלות "הארץ" תרמה לחשיפת מדליפה. "מפתה לדון בתיק הזה", סיכם השופט זמיר את הדיון הקצר, ומיד הוסיף כי למען טובת הציבור "אפשר גם להסתדר בלעדיו". השופט ביקש מהצדדים לנסות להגיע לפשרה ולהודיע בתוך 20 יום אם זו הושגה או, לחלופין, אם מוסכם על הצדדים להעניק לבית-המשפט את הסמכות להגיע לפסיקה על דרך הפשרה ולהחליט על גובה הפיצוי לתובעת בגבולות שיוסכמו מראש. אם לא יושג כל הסכם בתוך 20 יום, נקבע כי שלב ההוכחות במשפט יחל בחודש ספטמבר. 20.6.10: מאמצי הצדדים להגיע לפשרה כשלו. באי כוח הצדדים מסרו ביום רביעי האחרון, ה-16.6, הודעה משותפת לבית המשפט לפיה "הצדדים לא הצליחו להביא לסיום המחלוקת שביניהם מחוץ לכותלי בית המשפט". אשר על כן, התבקש בית המשפט לקבוע מועדים לדיוני הוכחות בתיק, אשר צפויים להתקיים בחודשים נובמבר-דצמבר השנה. בתגובה הודיע השופט אבי זמיר לצדדים כי בינו לבין פרשן "הארץ" לענייני משפט וחבר הנהלת מערכת העיתון, זאב סגל, קיימים "קשרי חברות קרובים", ושאל האם לדעתם "יש בכך כדי להקים מניעה מבירור ההוכחות בתיק".